- L-IMPORTANZA TA TRIQ LVANT U TRIQ SANTA LUĊIJA Minn meta kienet ġiet miftuħa l-Knisja ta' Santa Luċija fil-Belt Valletta t-Triq li tinsab fiha, Triq Lvant kienet tiġbor fiha mħux biss uħud mil-aqwa familji ta' dak iż-żmien li kienu marru jgħixu f'din il-Belt ġdida, iżda ukoll bosta kienu dawk li marru u fetħu l-ħwienet tagħhom tan-negozju fiha.Matul is-snin dawn il- ħwienet żdiedu sew tant li minnhom twieldu uħud mil- Fratellanzi li hemm fil-Knisja ta' San Pawl Nawfragu li tiġi żewg toroq biss 'il fuq minn din it-triq. Dawn il- Fratellanzi kienu twaqqfu minn numru ta' negozjanti li flimkien xtaqu li jkollhom il-Qaddis Protettur tas- sengħa tagħhom bħala l-Padrun tal-Fratellanza. It-triq tal-Knisja ta' Santa Luċija kellha wkoll rabtiet storiċi mal-Gżira ta' Għawdex. Dan minħabba l-fatt li meta kienu jasalu fil-Port il-Kbir il-famużi dgħajjes tal-Latini minn Għawdex mgħobbija bil-merkanzija, ħxejjex u prodotti tal-ikel, dawn kienu jorbtu biex jħottu mall-moll ta' ħdejn il-Pixkerija li kienet ftit biss 'il-bogħod minn din it-Triq. Maż-żmien tant kiber il- kummerċ f'din it-Triq li l-Gvern Kolonjali ta' dak iż- żmien iddeċieda li għandu jwaqqa' l-bieb il-qadim li kien hemm fit-tarf tat-triq li kienu bnew il-Kavallieri mal-komplament tas-swar tal-Belt u jimbena bieb ieħor ġdid, dak li l-lum huwa magħruf bħala l-Viċtoria Gate. L-importanza li kienet tgawdi din it-Triq nistgħu narawha f'uħud mil-kartolini li kienu jiġu ppubblikati lejn l-ewwel snin tas-seklu Għoxrin li f'uħud minnhom jidru fihom ħafna nies, karettuni tal-ġarr u ħwienet li fil-bieb tagħhom tarhom jesponu ħafna merċa. It-Triq li tiġi eżatt quddiem il-Knisja ġiet mogħtija l-isem tal-Qaddisa li għaliha ħija ddedikata l-Knisja. Filfatt Triq Santa Luċija tibda minn ftit passi ' l fuq mil- Port il-Kbir taqsam il-Belt kollha u twasslek lejn il-Port ta' Marsamxett. Il-Knisja ta' Santa Luċija għada sal-lum miżmuma fi stat tassew tajjeb u meta tkun armata għal matul il- jiem tal-Festa li issir nhar it-13 ta'Diċembru wieħed jinnota kemm fiha Opri Sagri sbieħ u rikkezzi li ġew mogħtija mil-bosta familji għonja u negozjanti li kellhom il-ħwienet tagħhom f'din it-Triq. Kienu żmienijiet sbieħ meta fil-Belt Kapitali tagħna l-Maltin kien hemmm attivita kbira ta' kummerċ, filwaqt li l-popolazzjoni kienet ferm akbar minn dik li hemm il-lum. Fil-preżent meta wieħed jgħaddi minn din it-Triq matul il-jum kull ma jara huma faċċati ta' ħwienet u remessi magħluqin li jagħtu xhieda ta' kemm kienet importanti Triq Lvant fl-Istorja ta' Malta. Dan fi żmien li matulu tista' tgħid li kollox kien idur mal-Port il-Kbir u t-toroq tal-madwar. Toroq li bl-istess ismijiet tagħhom ifakkruna f'dak kollu li għadda fihom matul is-snin bħal ma huma Triq Santa Luċija u Triq Lvant: żewġ toroq li għadhom magħrufa għall-importanza tagħhom fil- kapitali tagħna, il-Belt Valletta.